Stanovy Slovenskej ekologickej spoločnosti pri SAV

 § l
 Postavenie, sídlo a pôsobnosť spoločnosti

1. Slovenská ekologická spoločnosť (SEKOS) pri SAV (ďalej len Spoločnosť) je dobrovoľné výberové združenie, spolok vedeckých a odborných pracovníkov vo vednom odbore ekológia.
2. Spoločnosť je samostatným právnym subjektom. Je pridružená k SAV na základe rozhod-nutia Predsedníctva SAV.
3. Spoločnosť pôsobí na území Slovenskej republiky.
4. Sídlo Spoločnosti je v Bratislave.
5. Spoločnosť sa registruje v zmysle zákona č. 83/1990 Zb. na Ministerstve vnútra SR.

 § 2
 Poslanie a hlavné úlohy Spoločnosti

1. Náplň činnosti si stanovuje Spoločnosti sama.
    Poslaním Spoločnosti je najmä:
a) podporovať rozvoj ekológie ako vedy na Slovensku podnecovaním a usmeňovaním vedeckej a vedecko-organizačnej práce, rozširovaním poznatkov získaných ekologickým výskumom a získavaním vedeckých pracovníkov k aktívnej spolupráci,
b) vytvárať predpoklady pre optimálny rozvoj ekológie ako vedy  a jej využívanie v starostlivosti o prírodné prostredie človeka, rozvíjať koncepčnú činnosť, organizovať,  prehlbovať a koordinovať spoluprácu svojich členov pôsobiacich vo vede, na školách a v praxi,
c) pomáhať svojim členom v ich odbornej činnosti a prispievať k zvyšovaniu odbornej úrovne so zvláštnym zreteľom na  mladých pracovníkov,
d) venovať pozornosť obsahu a výučbe ekológie na školách všetkých stupňov, spolupracovať pri výchove odborných a vedeckých pracovníkov vo vednom odbore ekológia a v oblasti starostlivosti o životné prostredie formou nadstavbového štúdia,
e) dbať o uplatňovanie ekologických princípov pri zabezpečovaní životného prostredia človeka a iných organizmov a z tohto hľadiska podávať odborné posudky, odporúčať opatrenia a predkladať návrhy štátnym a spoločenským inštitúciám,
f) poskytovať a sprostredkovávať poradenské a konzultačné  služby.
2. Svoju činnosť uskutočňuje Spoločnosť najmä tým, že:
a) organizuje národné a medzinárodné konferencie, semináre, vedecké sympóziá, prednášky, diskusie a iné vhodné akcie,
b) rozvíja vlastnú edičnú a publikačnú činnosť, vydáva publikácie a informácie pre svojich členov,
c) môže vypisovať súťaže a oceňovať výsledky dosiahnuté vo vednom odbore ekológia,
d) poskytuje a sprostredkúva poradenské a konzultačné služby.
3. Spoločnosť spolupracuje s inými ekologickými spoločnosťami, záujmovými spolkami a hnutiami občanov, politickými stranami a inými ekologickými vedeckými spoločnosťami, záujmovými spolkami a hnutiami občanov, politickými stranami a inými vládnymi a nevládnymi inštitúciami doma i v zahraničí:
a) propaguje výsledky slovenskej ekologickej vedy na medzinárodných fórach,
b) organizuje domáce a zahraničné odborné kontakty, účasť na konferenciách, tematických cestách, študijných pobytoch a pod.,
c) vysiela svojich zástupcov do medzinárodných inštitúcií pôsobiacich v oblati životného prostredia a podporuje ich aktívnu činnosť v odborných orgánoch týchto spoločností a organizácií,
d) môže sa stať kolektívnym členom medzinárodných ekologických spoločností a aktívne sa zúčastňovať na ich činnosti.
4. Pri plnení svojich úloh Spoločnosť úzko spolupracuje s profesnými partnerskými organizáciami, s pracoviskami Slovenskej akadémie vied, vysokými školami, výskumnými ústavmi a podľa potreby aj ďalšími príbuznými organizáciami.

 §3
 Členstvo

1. Členovia Spoločnosti sú riadni, mimoriadni a čestní. V odôvodnených prípadoch môže Spoločnosť prijímať aj členov kolektívnych.
2. Riadnym členom Spoločnosti sa môže stať osvedčený vedecký pracovník v odbore ekológie s ukončeným vysokoškolským vzdelaním, ktorý
a) aktívne pracuje vo vedeckom výskume alebo na pedagogickom  úseku v oblasti ekológie,
b) súhlasí s poslaním a úlohami Spoločnosti a chce sa aktívne zúčastniť na ich plnení,
c) ktorého členstvo odporučia dvaja riadni členovia  Spoločnosti.
3. Mimoriadnym členom Spoločnosti sa môže stať pracovník, ktorý nespĺňa predpoklady riadneho člena, avšak svojou činnosťou je prospešný pri plnení úloh Spoločnosti. V takýchto odôvodnených prípadoch môže Hlavný výbor Spoločnosti upustiť od podmienok ukončenia vysokoškolského vzdelania.
4. Čestným členom Spoločnosti sa môže stať významný domáci alebo zahraničný vedecký pracovník, ktorý sa zvlášť zaslúžil o rozvoj ekológie ako vedy. Čestné členstvo udeľuje Valné zhromaždenie na návrh Hlavného výboru.
5. Kolektívnym členom Spoločnosti sa môže stať právnická osoba (spravidla vedecká organizácia, škola alebo podnik) zastupovaná jedným povereným reprezentantom, ktorý spĺňa podmienky pre riadneho člena.
6. Členstvo vzniká prijatím za člena v deň schválenia prihlášky Hlavným výborom Spoločnosti a zaplatením zápisného a členského príspevku.
a) O prijatí za člena rozhoduje Hlavný výbor Spoločnosti.
b) Proti rozhodnutiu Hlavného výboru sa možno odvolať do 30 dní. Odvolanie prerokuje Valné zhromaždenie.

 § 5
 Práva a povinnosti členov

1. Člen Spoločnosti má právo:
a) pracovať v ľubovoľnom počte pobočiek, sekcií alebo odborných skupín,
b) byť informovaný o činnosti Spoločnosti a všetkých jej podujatiach a zúčastňovať sa ich,
c) prednostne získavať za stanovenú cenu časopisy a publikácie, ktoré Spoločnosť vydáva alebo inak zabezpečí,
d) používať prostriedky a zariadenia, ktoré má Spoločnosť k dispozícii pre svoju činnosť,
e) využívať ďalšie výhody člena vyplývajúce z členstva v Spoločnosti,
f) podávať návrhy, pripomienky a stanoviská k činnosti odborných a riadiacich orgánov Spoločnosti a hlasovať o návrhoch podaných na schôdzach Spoločnosti,
g) zúčastniť sa na Valnom zhromaždení a podieľať sa na jeho rokovaní,
h) riadny člen má právo voliť a byť volený do všetkých orgánov Spoločnosti,
i) mimoriadny člen má právo voliť a byť volený do orgánov Spoločnosti, nemožno ho však zvoliť do Hlavného výboru, za člena revíznej komisie a za členov komisií zriaďovaných podľa článku 6 § 14, týchto Stanov.
2. Člen Spoločnosti má povinnosť:
a) dodržiavať Stanovy, organizačný a rokovací poriadok Spoločnosti a plniť platné rozhodnutia jej orgánov,
b) aktívne sa zúčastňovať na plnení úloh Spoločnosti a hájiť jej záujmy,
c) svojou činnosťou prispievať k prosperite a dobrému menu Spoločnosti,
d) zodpovedne plniť funkcie, ktorými bol poverený orgánmi Spoločnosti a presadzovať záujmy Spoločnosti,
e) prispievať k uplatňovaniu vedeckých poznatkov ekológie v starostlivosti o životné prostredie,
f) platiť členské príspevky v dohodnutej výške a do stanoveného termínu.

 § 6
 Zánik členstva

1. Členstvo v Spoločnosti zaniká úmrtím člena, vystúpením, vylúčením alebo zrušením členstva.
2. Člen zo Spoločnosti vystupuje na základe písomného oznámenia, ktoré adresuje Hlavnému výboru Spoločnosti.
3. Členovi môže byť zrušené členstvo pre neplatenie členských príspevkov za obdobie dlhšie ako dva roky napriek upomienkam.
4. Člen môže byť vylúčený z vážnych dôvodov, keď sa správa v rozpore s povinnosťami člena, ktoré sú určené Stanovami, alebo keď porušuje vedeckú etiku.
5. O vylúčení člena, ako aj o zrušení čestného členstva rozhoduje Valné zhromaždenie na základe zdôvodneného návrhu Hlavného výboru. Proti rozhodnutiu sa člen môže odvolať do 30 dní. Odvolanie prerokuje Valné zhromaždenie.

 §7
 Orgány Spoločnosti

1. Orgánmi Spoločnosti, ktoré zabezpečujú a riadia všetky úseky činnosti, sú:
a) Valné zhromaždenie
b) Hlavný výbor
c) Predstavenstvo Hlavného výboru (ďalej len Predstavenstvo)
d) Odborné sekcie
e) Pracovné skupiny a komisie
f) Sekretariát
2. Kontrolným orgánom Spoločnosti pre činnosť a hospodárenie sú jej revízori. Revízori nesmú byť členmi iných štatútotvorných orgánov Spoločnosti. Počet revízorov sa riadi počtom členov.

 §8
Valné zhromaždenie 

1. Valné zhromaždenie je najvyšším orgánom Spoločnosti. Tvoria ho všetci členovia spoločnosti. Do kompetencie Valného zhromaždenia patrí:
a) schvaľovať, upravovať a meniť Stanovy spoločnosti,
b) v súlade s požiadavkami členov Spoločnosti a spoločenskou potrebou určovať hlavné zmeny činnosti Spoločnosti,
c) uznášať sa na zásadných hospodárskych opatreniach a určovať výšku členských príspevkov a zápisného,
d) schvaľovať správy odstupujúceho výboru o činnosti a hospodárení Spoločnosti za uplynulé obdobie,
e) schvaľovať správu revízorov o hospodárení a činnosti Spoločnosti za obdobie odstupujúceho Hlavného výboru,
f) rozhodovať o odvolaniach proti rozhodnutiu Hlavného výboru, rozhodovať o odvolaniach vo veci členstva,
g) zakladať alebo rušiť pobočky, sekcie a odborné skupiny,
h) voliť na návrh Hlavného výboru čestných členov,
i) určovať počet členov Hlavného výboru, počet revízorov a náhradníkov, ustanovenie a počet členov sekretariátu Spoločnosti,
j) tajným hlasovaním voliť a odvolávať predsedu, podpredsedu a vedeckého tajomníka, členov Hlavného výboru a ich náhradníkov, revízorov a ich náhradníkov. Počet kandidátov musí prevyšovať aspoň 1/3 počtu zvolených členov,
k) uznášať sa na zrušení spoločnosti.
2. Riadne Valné zhromaždenie zvoláva Hlavný výbor najmenej raz za dva roky. Hlavný výbor oznámi každému členovi program a termín konania Valného zhromaždenia najmenej 30 dní vopred.
3. Mimoriadne Valné zhromaždenie zvoláva Hlavný výbor:
a) z vlastnej iniciatívy alebo
b) na písomnú žiadosť aspoň jednej tretiny riadnych členov alebo
c) na písomnú žiadosť aspoň jednej pobočky alebo dvoch sekcií.
4. Valné zhromaždenie riadi predseda, príp. v jeho neprítomnosti ním poverený člen Predsedníctva Hlavného výboru Spoločnosti.
5. Valné zhromaždenie je schopné právoplatne sa uznášať, ak je prítomná najmenej polovica riadnych členov. Ak sa v stanovený čas nedostaví potrebný počet členov, môže sa po polhodinovej čakacej lehote upustiť od jeho podmienky. V každom prípade však počet prítomných musí dosiahnuť minimálne 1/3 počtu riadnych členov Spoločnosti.
6. Za prijatie uznesenia musí hlasovať nadpolovičná väčšina prítomných členov, aby bolo právoplatné. Pri rovnosti hlasov rozhoduje hlas predsedu. Zmenu Stanov alebo zrušenie Spoločnosti musí odhlasovať minimálne 2/3 prítomných členov.

  §9
 Hlavný výbor

1. Hlavný výbor Spoločnosti je výkonným orgánom Valného zhromaždeniami. Do kompetencie Hlavného výboru patrí:
- voliť členov Predsedníctva a ich náhradníkov,
- rozhodovať o veciach členstva,
- schvaľovať plán činnosti a finančný plán (rozpočet) Spoločnosti  na budúci rok,
- poverovať Predsedníctvo plnením konkrétnych úloh,
- zabezpečiť prípravu Valného zhromaždenia,
- zakladať komisie poverené plnením konkrétnych úloh a menovať ich členov.
2. Hlavný výbor Spoločnosti sa volí na dobu dvoch rokov.
3. Počet členov Hlavného výboru určí Valné zhromaždenie s prihliadnutím na celkový počet členstva. Hlavný výbor sa obvykle skladá z predsedu, podpredsedu, vedeckého tajomníka a členov Hlavného výboru. Z titulu svojich funkcií sú v Hlavnom výbore aj predsedovia pobočiek a sekcií Spoločnosti. Členmi hlavného výboru môžu byť iba riadni členovia Spoločnosti.
4. Do tej istej funkcie v Hlavnom výbore môže byť člen zvolený najviac dve volebné obdobia za sebou. Vo výnimočnom prípade môže Valné zhromaždenie tajným hlasovaním rozhodnúť o ďalšom zvolení.
5. Za členov Hlavného výboru, ktorí trvale prestanú vykonávať svoje funkcie, povoláva Hlavný výbor náhradníkov. Náhradníkmi sa stávajú tí členovia kandidátky, ktorí nezískali potrebný počet hlasov pri voľbe za riadnych členov Hlavného výboru, v poradí podľa počtu hlasov.
6. Schôdzu Hlavného výboru Spoločnosti zvoláva predseda podľa potreby, najmenej však 2x do roka, okrem toho tiež do jedného týždňa po požiadaní aspoň tretiny členov Hlavného výboru.
7. Hlavný výbor je schopný uznášať sa za prítomnosti aspoň polovice svojich členov. Za uznesenie Hlavného výboru sa považuje návrh, za ktorý hlasovala väčšina prítomných členov.
8. Schôdzu Hlavného výboru riadi predseda, len vo výnimočných prípadoch ním poverený člen Hlavného výboru (podpredseda alebo vedecký tajomník).
9. Vydáva smernice pre hospodársku činnosť.

 §10
 Predsedníctvo hlavného výboru

1. Výkonným orgánom Hlavného výboru je Predsedníctvo, ktoré riadi Spoločnosť v období medzi schôdzami Hlavného výboru.
2. Predsedníctvo tvoria predseda, podpredseda, vedecký tajomník, hospodár, príp. ďalší člen - členovia Hlavného výboru.
3. Činnosť Pedsedníctva riadi predseda, ktorý podľa potreby zvoláva schôdze a predsedá im. Predsedu zastupuje počas jeho neprítomnosti podpredseda alebo vedecký tajomník Spoločnosti.

 §11
 Revízori

1. Dozor nad hospodárskou činnosťou Spoločnosti, pokiaľ táto funkcia spadá do kompetencie Hlavného výboru, vykonávajú revízori, ktorí z hospodárskeho hľadiska posudzujú aj plnenie úloh Spoločnosti.
2. Revízorov a ich náhradníkov volí Valné zhromaždenie z riadnych členov Spoločnosti na funkčné obdobie zhodné s funkčným obdobím Hlavného výboru. Revízori nemôžu byť členmi Hlavného výboru ani iných rozhodujúcich orgánov Spoločnosti.
3. Revízori a ich náhradníci sa môžu zúčastňovať s hlasom poradným na zasadnutí orgánov Spoločnosti.
4. O svojej činnosti podávajú pravidelne správy Hlavnému výboru a Valnému zhromaždeniu. Bez ich súhlasu nemôže byť prerokovaná účtovná uzávierka, ani prijaté uznesenie o použití prebytkov alebo úhrade straty.

 §12
 Sekretariát spoločnosti

1. Sekretariát zriaďuje v prípade potreby a so súhlasom Valného zhromaždenia Hlavný výbor, ktorý určuje rámcove jeho štruktúru a náplň činnosti.
2. Práca aparátu Sekretariátu podlieha kontrole Predsedníctva Hlavného výboru.

§13
 Pobočky

1. Pobočky sa zakladajú podľa územného princípu v miestach, kde sú pre ich činnosť predpoklady.
2. Úlohou pobočiek je organizačne podchytiť členov a plniť úlohy Spoločnosti v okruhu svojej pôsobnosti.
3. Činnosť pobočky riadi výbor, zvolený na plenárnej schôdzi členmi pobočky. Organizáciu a právomoc výborov pobočiek určí Hlavný výbor Spoločnosti.
4. Predseda pobočky sa zúčastňuje na všetkých schôdzach Hlavného výboru a na tých schôdzach predsedníctva, na ktorých sa prejednávajú záležitosti týkajúce sa pobočky.

 §14
 Sekcie, odborné skupiny a komisie

1. Sekcie sa zakladajú podľa odborného zamerania, záujmov a špecializácie členov Spoločnosti. Vytvárajú sa bez ohľadu na teritoriálne členenie Spoločnosti. Ich úlohou je lepšie zabezpečenie a koordinácia práce.
2. Podmienkou členstva v sekcii alebo odbornej skupine je členstvo v Spoločnosti. Člen môže pracovať v ľubovoľnom počte sekcií alebo odborných skupín.
3. Odborná sekcia je základnou záujmovou a pracovnou jednotkou Spoločnosti. Činnosť sekcie riadi najmenej trojčlenný výbor, volený na plenárnej schôdzi členmi, ktorí sa podľa svojho zamerania prihlásili do práce sekcie. Funkčné obdobie výboru sekcie je spravidla rovnaké ako funkčné obdobie Hlavného výboru.
4. Organizáciu sekcií a odborných skupín, ako aj spôsob ich činnosti určí Hlavný výbor Spoločnosti.
5. Odborné skupiny sa vytvárajú v rámci odborných sekcií podľa špecializácie členov.
6. 	Pre prípravu a plnenie niektorých špeciálnych úloh môže ústredný výbor ustanoviť komisiu, do ktorej môžu byť prizvaní ako poradcovia i osoby, ktoré nie sú členmi Spoločnosti. Hlavný výbor stanoví právomoci i spôsob rokovania komisie.

 §15
 Hospodárenie Spoločnosti

1. Hospodárenie Spoločnosti sa riadi schváleným rozpočtom na príslušný rok. Platby a príjmy Spoločnosti prebiehajú na účte Spoločnosti v Štátnej sporiteľni.
2. Rozpočet na nasledujúci rok zostavuje Hlavný výbor, resp. ním poverení členovia (hospodár, vedecký tajomník) na základe plánu činnosti. Rozpočet schvaľuje Hlavný výbor Spoločnosti a Valné zhromaždenie.
3. Využívanie prostriedkov sa riadi rozhodnutím Predsedníctva Hlavného výboru Spoločnosti.
4. Hlavný výbor podáva správu o hospodárení Valnému zhromaždeniu spolu s vyjadrením revízorov.
5. Príjmy Spoločnosti tvoria:
 a) členské príspevky a zápisné,
 b) príjmy z vlastnej odbornej činosti,
 c) príjmy z hospodárskej činnosti,
 d) dotácie, subvencie, dary, prípadne podpory cudzích subjektov.
 Výšku členských príspevkov a zápisného a spôsob ich vyberania určí Valné zhromaždenie na návrh Hlavného výboru Spoločnosti.
6. Za majetok Spoločnosti zodpovedá Hlavný výbor, ktorý správou majetku poverí jedného člena (hospodára). Ak má Spoločnosť sekretariát, prechádza správa majetku na tajomníka sekretariátu, ktorý pravidelne informuje Predsedníctvo a Hlavný výbor o svojej činnosti.
7. Spoločnosť je oprávnená požadovať za svoju činnosť v prospech podnikov, organizácií, súkromných podnikateľov a pod. primeranú úhradu v súlade s príslušnými predpismi, prijímať dary od podnikov, organizácií a jednotlivcov na rozvoj svojej činnosti v záujme odborného riešenia ekologických problémov životného prostredia.
8. Spoločnosť môže vykonávať hospodársku činnosť v prípade preukázanej efektívnosti.

 §16
 Zastupovanie Spoločnosti

1. Predseda Hlavného výboru zastupuje Spoločnosť v plnom rozsahu. Je oprávnený rokovať v mene členov Spoločnosti a zodpovedá za činnosť Predsedníctva. V tejto činnosti ho môže zastúpiť podpredseda alebo vedecký tajomník Hlavného výboru Spoločnosti.
2. V mene Spoločnosti rokujú a podpisujú podľa týchto stanov predseda, podpredseda a vedecký tajomník tak, že k nemu pripoja svoj podpis a označenie funkcie. Vo veciach hospodársko - finančných sa vyžadujú podpisy najmenej dvoch oprávnených osôb.
3. Hlavný výbor môže splnomocniť svojich jednotlivých členov, príp. aj iné osoby, najmä vedúcich pracovníkov sekretariátu, aby v rozsahu, ktorý určí, zastupovali Spoločnosť a rokovali v jej mene. Osoby takto poverené podpisujú za Spoločnosť s dodatkom "v zastúpení".

§17
 Zánik Spoločnosti

1. Spoločnosť zanikne, ak sa o jej zániku uznesie Valné zhromaždenie dvojtretinovou väčšinou prítomných.
2. Ak Spoločnosť zanikne, majetok, ktorý zostane po úhrade jej záväzkov, pripadne nástupnej Spoločnosti, resp. viacerým právnym subjektom, ktoré z nej vzniknú. Ak zanikajúca Spoločnosť nemá nástupcu, tento majetok zostane hlavnému sponzorovi Slovenskej akadémii vied.

 §18
 Záverečné ustanovenia

1. Tieto Stanovy môžu byť zmenené len uznesením Valného zhromaždenia Spoločnosti.
2. Tieto Stanovy nadobúdajú platnosť dňom schválenia Valným zhromaždením po registrácii na príslušnom orgáne.

Prijaté na VZ SEKOS dňa 9. decembra 1992 vo Zvolene.

Registrované Ministerstvom vnútra SR v r. 1993.